Foto’s: Gru-ongeluk eis lewe van vierDie ongeluk naby die Marianhill Plaza het vier lewens geëis. (Foto: Verskaf) ŉ Reuse-ongeluk op die N3 in Durban het Dinsdag die lewe van vier mense geëis en verskeie ander beseer gelaat. Volgens paramedici was ten minste nege voertuie in die ongeluk betrokke. Die polisie, plaaslike brandweer en verskeie nooddienste het op die ongeluk gereageer. Paramedici van Netcare 911 is Dinsdag ongeveer 09:20 na die toneel net voor die Marianhill Plaza in Durban ontbied. Ses motors en ten minste drie vragmotors was in dié botsing betrokke. “By paramedici se aankoms op die toneel het hulle gesien dat een van die motors onder een van die vragmotors vasgekeer was. Al vier insittendes van die motor is op die toneel dood verklaar,” het Shawn Herbst, woordvoeder van Netcare 911, gesê. KZN – N3 East (Update): #TruckCrash multi trucks and vehicles before Mariannhill plaza – reports suggest 4 x Fatalities at the scene pic.twitter.com/41uuT8yJU2 — TrafficSA (@TrafficSA) November 1, 2022 Beeldmateriaal van die toneel wys dat die motor waarin die vier oorledenes gereis het, heeltemal platgedruk is. Verskeie ander pasiënte het beserings wat wissel van matig tot ernstig opgedoen en is op die toneel behandel. Die ambulansdiens Medi Response het gesê ambulansdienste was teen 11:00 nog besig om mense uit die motorwrakke te bevry. Die ongeluk het verkeer in die omgewing hewig ontwrig, aangesien die pad in albei rigtings gesluit moes word. Die oorsaak van die ongeluk word nog ondersoek. Die voertuig waarin die oorledenes gereis het, was heeltemal platgedruk. (Foto: Verskaf) Verkeer was in beide rigting vertraag ná ‘n ongeluk op die N3 in Durban. (Foto: Verskaf) Die ongeluk naby die Marianhill Plaza het vier lewens geëis. (Foto: Verskaf)